Europolin etsityimpien henkilöiden listalla ollut tshekkimies on saatu kiinni Suomessa.

Poliisin mukaan Europolin ylläpitämälle Euroopan etsitympien henkilöiden listalle kuulunut seksuaalirikollinen on saatu kiinni Suomessa. Rikoskomisario Teemu Aittamaa keskusrikospoliisista vahvistaa, että Europolin listalla ollut tsekkimies on otettu kiinni Turun seudulla kesäkuun 16. päivä.

– Tietääkseni kiinniotto sujui rauhallisesti ja ilman vastarintaa, Aittamaa sanoo.

Poliisi ei vahvista kiinniotetun miehen henkilöllisyyttä. Ilta-Sanomien tietojen mukaan kiinniotettu on entinen huippuvoimistelija ja valmentaja Martin Simunek, joka tsekkimedian mukaan tuomittiin vuonna 2005 seitsemäksi vuodeksi vankilaan alaikäisten valmennettaviensa seksuaalisesta hyväksikäytöstä.

Tsekkiläisen TN.cz -sivuston mukaan Simunekin saama tuomio lyhennettiin myöhemmin viiteen vuoteen. Vuonna 2006 Simunek katosi jäljettömiin juuri ennen kuin hänen oli määrä siirtyä suorittamaan tuomiotaan.

Sivuston mukaan Simunekia etsittiin kymmenen vuoden ajan ensin kotimaasta, sitten Saksasta, Yhdysvalloista, ja Kanadasta ennen kuin hänet lopulta onnistuttiin paikantamaan Pohjois-Eurooppaan ja Suomeen. Paikallisen poliisin mukaan Simunek saatiin kiinni vain tunteja sen jälkeen, kun poliisi oli saanut tiedon tämän olinpaikasta.

– Saimme Tshekin etsintäkuulutettujen etsimiseen tarkoitetun ryhmän kautta vihjeen, että tämä henkilö asuisi Suomessa ja mahdollisesti Turun seudulla. Löysimme henkilön hyvässä yhteistyössä paikallisen poliisin kanssa ja otettiin kiinni ilman suurempaa dramatiikkaa, Aittamaa kertoo.

Hänen mukaansa luovutustutkinta miehen osalta on tehty, ja hän odottaa nyt Suomessa mahdollista luovutusta kotimaahansa.

– Nyt selvitetään, kärsiikö hän tuomionsa Suomessa vai Tshekissä.

Poliisi ei kommentoi, kuinka kauan etsitty ehti asua Suomessa ennen kiinni jäämistään.

– Olosuhteista tai siitä, miten ja kuinka pitkään hän on siellä asunut, ei ole tietoa.

Europol tiedotti perjantaina yhteensä kahdeksan etsitympien listalla olleen jääneen henkilön jääneen kiinni sen jälkeen, kun etsittyjen tiedota ryhdyttiin julkaisemaan verkossa erillisellä sivustolla puoli vuotta sitten. Listalla on myös kaksi suomalaista.

Aittamaa kiittelee yleisöä aktiivisuudesta ja kehottaa vihjeisiin myös muiden maiden etsintäkuulutetuista, jotka saattavat piileskellä Suomessa.

– Mikäli kiinnostusta on, kannattaa käydä katsomassa sitä listaa. Siinä olevia nimiä päivitetään jatkuvasti, hän sanoo.